钦定古今图书集成/明伦汇编/氏族典/第301卷 > 《廖用贤尚友录》 > 梁冀
## 钦定古今图书集成/明伦汇编/氏族典/第301卷 > 《廖用贤尚友录》 > 梁冀

按《后汉书梁统传》：“统元孙冀，字伯车。为人鸢肩豺目，
洞精矘眄，口吟舌言，裁能书计。少为贵戚，逸游自恣。
性嗜酒，能挽满弹棋，格五六博、蹴踘意钱之戏。又好
臂鹰走狗，骋马斗鸡。初为黄门侍郎，转侍中、虎贲中
郎将、越骑步兵校尉，执金吾。永和元年，拜河南尹。冀
居职暴恣，多非法，拜大将军，弟侍中不疑为河南尹。”
及帝崩，冲帝始在襁褓，太后临朝，诏冀与太傅赵峻、
太尉李固参录尚书事。冀虽辞不肯当，而侈暴滋甚。
冲帝又崩，冀立质帝。帝少而聪慧，知冀骄横，尝朝群
臣，目冀曰：“此跋扈将军也。”冀闻，深恶之，遂令左右进
鸩加煮饼，帝即日崩，复立桓帝。元嘉元年，帝以冀有
援立之功，欲崇殊典，乃大会公卿，共议其礼。于是有
司奏“冀入朝不趋，剑履上殿，谒赞不名，礼仪比萧何。”
冀犹以所奉礼薄，意不悦，专擅威柄，凶恣日积。延熹
二年，太史令陈授因小黄门徐璜陈灾异日食之变，
咎在大将军。冀闻之，讽洛阳令收考授，死于狱。帝由
此发怒。初，掖庭人邓香妻宣生女猛。香卒，宣更适梁
纪。梁纪者，冀妻寿之舅也。寿引进猛入掖庭，见幸为
贵人，冀因欲认猛为其女以自固，乃易猛姓为梁。时
猛姊婿邴尊为议郎，冀恐尊沮败宣意，乃结刺客于
偃城，刺杀尊，而又欲杀宣。宣家在延熹里，与中常侍
袁赦相比，冀使刺客登赦屋，欲入宣家。赦觉之，鸣鼓
会众以告宣，宣驰入以白帝，帝大怒，遂与中常侍单
超、具瑗、唐衡、左悺、徐璜等五人成谋诛冀，冀心疑超
等，乃使中黄门张恽入省宿以防其变。具瑗敕吏收
恽，以辄从外入，欲图不轨。帝因是御前殿，召诸尚书
入，发其事，使尚书令尹勋持节勒丞郎以下，皆操兵
守省阁，敛诸符节送省中。使黄门令具瑗将左右厩
驺、虎贲、羽林都候、剑戟士合千馀人，与司隶校尉张
彪共围冀第。使光禄勋袁盱持节收冀大将军印绶，
徙封“《北景都乡》侯。”冀及妻寿即日皆自杀，悉收子河
南尹引、叔父屯骑校尉让及亲从卫尉淑、越骑校尉
忠、长水校尉戟等，皆弃市。